Klassieke stuk vervlak tot een lang verveling | Netwerk24
03 November 2019 00:02
The War of the Worlds , Met Eleanor Tomlinson en Rafe Spall.
Skepper: Howard Overman
Hoekom aan 'n klassieke storie peuter wat H.G. Wells destyds so briljant geskryf het? En wat Orson Welles destyds so geniaal oor die radio oorvertel het dat dit paniek veroorsaak het.
Dit gaan oor wesens uit die buitenste ruim wat aarde toe kom om ons oor te neem, en wat die mensdom, wat vir die eerste keer moet saamstaan om 'n bedreiging die hoof (of tentakels) te bied, laat terugveg.
Maar hierdie televisieweergawe verander dit in 'n langdradige sepie wat die klimaks (veral die voorkoms van die kreature) uitstel tot 'n mens se uithouvermoë getoets word.
Onlogiese optrede deur karakters wat twee uur lank beangs probeer lyk, mense wat hol en gil, soldate wat, gewere omhoog, vertrekke binnestorm en hul geweerlope op niks rig nie, hardgebakte musiek, nog individue wat hardloop, 'n garingdun storie, wat tot die uiterste gerek word tot die rekkie meegee, en tonele met omtrent soveel spanning soos 'n muis wat 'n valletjie bekruip, veroorsaak 'n nat kol op jou brein. Dis so vervelig, selfs jou brein sweet.
Hoekom aan 'n klassieke meesterstuk peuter en dit in Days of Our (never ending) Lives verander? Verveling tree ná 15 minute in en verlam jou soos 'n tandarts­inspuiting wat geen pyn verdoof nie, maar jou slegs met 'n nare nasmaak in jou mond agterlaat.
Hierdie papierdun karakters en tam verlenging van 'n klassieke storie is senutergend omslagtig en vervelig.